b'\n_START_ARTICLE_\nSylvi Munkberg\n_START_PARAGRAPH_\nHilma Sylvia (Sylvi) Irene Munkberg (o.s. Lindroos, 9. helmikuuta 1928 Tuusula \xe2\x80\x93 10. hein\xc3\xa4kuuta 2013 Helsinki) oli suomalainen p\xc3\xb6yt\xc3\xa4tennispelaaja. H\xc3\xa4n oli Suomen paras naispelaaja 1950-luvun lopulla ja 1960-luvun alussa. Vuonna 1959 h\xc3\xa4n voitti sekanelinpeliparinsa Kalevi Lehtosen kanssa Pohjoismaiden mestaruuden ensimm\xc3\xa4isen\xc3\xa4 suomalaisena p\xc3\xb6yt\xc3\xa4tennispelaajana. Munkberg pelasi my\xc3\xb6s pes\xc3\xa4palloa. Seuratasolla h\xc3\xa4n edusti Ty\xc3\xb6v\xc3\xa4en Maila-Poikia._NEWLINE_Vasenk\xc3\xa4tinen Sylvi Munkberg nousi Suomen p\xc3\xb6yt\xc3\xa4tenniksen huipulle vuonna 1956, kun h\xc3\xa4n voitti TUL:n mestaruuden kaksin-, nelin- ja sekanelinpeliss\xc3\xa4 sek\xc3\xa4 SM-pronssia kaksinpeliss\xc3\xa4. Seuraavana vuonna h\xc3\xa4n pelasi Tukholman MM-kilpailuissa. Vuonna 1958 h\xc3\xa4n voitti sekanelinpeliss\xc3\xa4 ensimm\xc3\xa4isen Suomen-mestaruutensa. Vuonna 1959 h\xc3\xa4n voitti Helsingiss\xc3\xa4 Kalevi Lehtosen parina sekanelinpelin Pohjoismaiden-mestaruuden sek\xc3\xa4 sai hopeaa nelinpeliss\xc3\xa4 Ulla Lindholmin parina ja pronssia kaksinpeliss\xc3\xa4 ja joukkuekilpailuissa. Samana vuonna h\xc3\xa4n voitti ensimm\xc3\xa4isen nelj\xc3\xa4st\xc3\xa4 per\xc3\xa4kk\xc3\xa4isest\xc3\xa4 kaksinpelin Suomen-mestaruudestaan. Vuonna 1961 Munkberg saavutti Bergenin PM-kilpailuissa pronssia kaksinpeliss\xc3\xa4 ja joukkuekilpailussa, ja viel\xc3\xa4 vuonna 1963 h\xc3\xa4n oli mukana PM-kilpailuissa. Viimeisen Suomen-mestaruutensa h\xc3\xa4n voitti vuonna 1965 nelinpeliss\xc3\xa4.'